ធនាគារ​ពិភពលោក​បន្ទោស​រដ្ឋាភិបាល​កម្ពុជា​អំពី​ការ​បដិសេធ​សិទ្ធិ​ចុះ​បញ្ជី​កម្មសិទ្ធិ​ដីធ្លី​របស់​ពលរដ្ឋ​បឹងកក់​
ធនាគារ​ពិភពលោក​ក៏​បាន​រក​ឃើញ​ថា​ករិយាល័យ​ខ្លួន​នៅ​កម្ពុជា​ទទួល​បរាជ័យ​ក្នុង​ការ​ផ្តល់​កម្មសិទ្ធិ​ដីធ្លី​ស្រប​ច្បាប់​ដល់​អ្នក​បឹងកក់។
ធនាគារពិភពលោកបានស្តីបន្ទោសរដ្ឋាភិបាលកម្ពុជាអំពីការបដិសេធសិទ្ធិចុះបញ្ចីកម្មសិទ្ធិដីធ្លីរបស់ ប្រជាពលរដ្ឋបឹងកក់ មុនពេលរដ្ឋាភិបាលបានជួលតំបន់បឹងកក់ទៅឱ្យក្រុមហ៊ុនអភិវឌ្ឍន៍ឯកជន និងបានចាប់ផ្តើមយុទ្ធនាការបំភិតបំភ័យ និងការគាបសង្កត់ បង្ខំគ្រួសារជាច្រើនរស់នៅក្នុងតំបន់នោះ ឱ្យ ចាកចេញ។ ប៉ុន្តែមន្ត្រីរដ្ឋាភិបាលបានបដិសេធការអះអាងរបស់ធនាគារពិភពលោកនេះ។ នៅថ្ងៃពុធនេះ គណៈកម្មាធិការអធិការកិច្ចផ្ទៃក្នុងរបស់ធនាគារពិភពលោកបានរកឃើញថា ធនាគារ ពិភពលោកប្រចាំនៅកម្ពុជាបានទទួលបរាជ័យក្នុងការផ្តល់បណ្ណកម្មសិទ្ធិដីធ្លីស្របច្បាប់ដល់ប្រជាពលរដ្ឋបឹងកក់ច្រើនពាន់គ្រួសារ ដែលប្រឈមនឹងការបណ្តេញចេញពីផ្ទះសម្បែងរបស់ពួកគេ ដោយបង្ខំ។ គណៈកម្មាធិការនាយកធនាគារពិភពលោកបានជួបប្រជុំគ្នាកាលពីថ្ងៃអង្គារ ដើម្បីសម្រេចអំពីការរកឃើញរបស់គណៈកម្មាធិការអធិការកិច្ចនៃធនាគារពិភពលោកដែលថា គម្រោងចុះបណ្ណកម្មសិទ្ធិ ដីធ្លីនៅកម្ពុជា មានទឹកប្រាក់ជិត២៩លានដុល្លារអាមេរិកនេះមិនគោរពតាមគោលនយោបាយរបស់ធនាគារ និងបានធ្វើឱ្យមនុស្ស២០.០០០នាក់ប្រឈមនឹងការបណ្តេញចេញពីផ្ទះសម្បែងរបស់ពួកគេដោយបង្ខំ នៅក្នុងទីក្រុងភ្នំពេញ នេះបើយោងតាមសេចក្តីថ្លែងការណ៍របស់ធនាគារពិភពលោក។ សេចក្តីថ្លែងការណ៍នេះបានបញ្ជាក់ថា គណៈកម្មាធិការអធិការកិច្ចបានរកឃើញថា ធនាគារពិភព លោកបានបំពានគោលនយោបាយរបស់ខ្លួន ដោយមិនបានរៀបចំ និងត្រួតពិនិត្យគម្រោងរដ្ឋបាល និងការគ្រប់គ្រងដីធ្លីនៅកម្ពុជាឱ្យបានត្រឹមត្រូវ។ សេចក្តីថ្លែងការណ៍នេះបានបន្ថែមថា បរាជ័យទាំងនេះបានរួមចំណែកដល់ការបណ្តេញចេញដោយ បង្ខំនូវប្រជាជនប្រមាណ៤.២៥០គ្រួសាររស់នៅជុំវិញតំបន់បឹងកក់។ ប្រជាពលរដ្ឋទាំងនេះត្រូវបានបដិសេធសិទ្ធិចុះបញ្ចីកម្មសិទ្ធិដីធ្លីរបស់ពួកគេយ៉ាងអយុត្តិធម៌ក្នុងរយៈពេលយ៉ាងខ្លី មុនពេលរដ្ឋាភិបាលជួលតំបន់បឹងកក់ទៅឱ្យក្រុមហ៊ុនអភិវឌ្ឍន៍របស់ឯកជន និងបានចាប់ផ្តើមយុទ្ធនាការបំភិតបំភ័យ និងការគាបសង្កត់ ដើម្បីបង្ខំគ្រួសារជាច្រើនរស់នៅក្នុងតំបន់នោះឱ្យចាកចេញ។ លោកស្រីទន់ សុភានី អ្នកនាំពាក្យក្រសួងរៀបចំដែនដី នគរូបនីយកម្ម និងសំណង បានបដិសេធ របាយការណ៍របស់ធនាគារពិភពលោកនេះ ដោយថ្លែងថា វាជារឿងអយុត្តិធម៌សម្រាប់រដ្ឋាភិបាល។ លោកស្រីទន់ សុភានីបានបន្តថា ធនាគារពិភពលោកមិនបានលើកឡើងពីដំណោះស្រាយជាលទ្ធផលរបស់រដ្ឋាភិបាលសម្រាប់មនុស្សភាគច្រើនទេ ប៉ុន្តែបានលើកយកផលប៉ះពាល់របស់មនុស្សភាគតិច មកចងភ្ជាប់ជាមួយផលប្រយោជន៍របស់មនុស្សភាគច្រើន។ «តាមទស្សនៈរបស់ខ្ញុំ របាយការណ៍នេះគឺជាការការពារកិត្តិយសរបស់ធនាគារពិភពលោកទេ។ គាត់ មានតំណាងសម្រាប់ប្រតិបត្តិការគម្រោងក្នុងភាពជាដៃគូជាមួយភាគីកម្ពុជា។ ក្រុមការងាររបស់គាត់ (ធនាគារពិភពលោក) នៅជាប់ជាមួយនឹងការិយាល័យប្រតិបត្តិគម្រោង ដែលចាយប្រាក់របស់គាត់ហ្នឹង រឿងអ្វីមកខុសតែខាងភាគីកម្ពុជា? ហើយពួកគាត់នឹងរួចខ្លួន ឬយ៉ាងម៉េច? ហើយគាត់ទម្លាក់កំហុសមកលើរដ្ឋាភិបាលតែម្នាក់ឯង គាត់រួចខ្លួន? វាមិនត្រឹមត្រូវទេ ពីព្រោះកម្ពុជាចាំតែទទួលលទ្ធផលទេ។ សវនកម្មត្រូវបានឡើងដោយពួកគាត់»។ អ្នកស្រីទេព វណ្ណនី តំណាងសហគមន៍បឹងកក់ បាននិយាយថា គណៈកម្មាធិការនាយកធនាគារពិភពលោកគួរតែគាំទ្ររបាយការណ៍របស់គណៈកម្មាធិការអធិការកិច្ច និងគាបសង្កត់ឱ្យរដ្ឋាភិបាលកម្ពុជាគោរពសិទ្ធិមនុស្សរបស់ប្រជាពលរដ្ឋ ដែលរងផលប៉ះពាល់ដោយគម្រោងអភិវឌ្ឍន៍បឹងកក់។ «យើងប្រឈមនឹងការបណ្តេញចេញដែលជិតនឹងកើតឡើង និងការរំលោភសិទ្ធិមនុស្សជាប្រចាំ ហើយយើងត្រូវការអន្តរាគមន៍ជាបន្ទាន់»។ លោកសៀ ភារ៉ុម នាយកលេខាធិការដ្ឋាននៃអង្គការសិទ្ធិលំនៅដ្ឋាន បានថ្លែងថា ការរកឃើញរបស់ គណៈកម្មាធិការអធិការកិច្ចចង្អុលបង្ហាញការប្តេជ្ញាចិត្តដ៏បរិសុទ្ធចំពោះសេចក្តីពិត នីតិរដ្ឋ និងការទទួលខុសត្រូវ។ លោកសៀ ភារ៉ុមបានបន្តថា «ឥឡូវនេះ យើងបែរទៅរកគណៈកម្មាធិការធនាគារពិភពលោក ដើម្បីធ្វើអ្វីៗគ្រប់បែបយ៉ាងនៅក្នុងអំណាចរបស់ខ្លួន ដើម្បីគាំទ្រដល់គោលការណ៍សំខាន់ៗ និងទីបញ្ចប់ នាំយកវិធានការយុត្តិធម៌ដល់ប្រជាពលរដ្ឋទាំងនោះ ដែលត្រូវបានបណ្តេញចេញពីផ្ទះសម្បែងរបស់ពួកគេ»។ អង្គការសិទ្ធិមនុស្សអន្តរជាតិ Amnesty International បានអំពាវនាវឱ្យក្រុមអាជាធរក្រុងភ្នំពេញបញ្ឈប់ការបណ្តេញអ្នកភូមិបឹងកក់ដោយបង្ខំ។ លោកសុខ ពេញវុធ អភិបាលរងសាលាខណ្ឌដូនពេញ បានបញ្ជាក់យ៉ាងដូច្នេះថា «(អាជ្ញាធរ)អត់មានបង្ខិតបង្ខំ និងបណ្តេញចេញដោយបង្ខំទេ។ វាជាការបន្តុះបង្អាប់ដល់អាជ្ញាធរ ក៏ដូចជារាជរដ្ឋាភិបាល ចំពោះកិច្ចការនេះ។ ខ្ញុំគិតថា គាត់លើកឡើង គាត់មិនបានពិនិត្យគ្រប់ជ្រុងជ្រោយទេ ពីព្រោះយើងមិនដែលមានការបណ្តេញចេញដោយបង្ខំទេ។ យើងធ្វើការដោះស្រាយ សម្របសម្រួលដោយសន្តិវិធី»។ លោកសុខ ពេញវុធ បានបន្ថែមថា ប្រជាពលរដ្ឋជាង២.៥០០គ្រួសារ ដែលបានចាកចេញពីតំបន់បឹងកក់ បានទទួលយកគោលនយោបាយរបស់រដ្ឋាភិបាល ដោយការស្ម័គ្រចិត្ត ក្នុងជម្រើសមួយនៃ ជម្រើសទាំងបី៕